8-jarige sterf ná aanranding by skool Argieffoto ŉ Agtjarige seun het in die hospitaal gesterf sowat ŉ week nadat hy na bewering by ŉ laerskool in Koster, Noordwes, deur ŉ 17-jarige seun aangerand is. Kapt. Sam Tselanyane, woordvoerder van die polisie, sê die voorval het op 10 Mei tydens die eerste pouse by Kgalagatsane Primary School in Reagile gebeur. Daar word beweer dat die tiener glo die agtjarige seun geslaan, by trappe afgestamp en hom daarna gegryp en verder aangerand het. Die laerskoolkind het nie die voorval by sy ouers of die skoolhoof aangemeld nie en het ook nie sy ma vertel wat gebeur het nie. Hy het die naweek by die huis mank geloop, maar sy ma het gedink iets anders is fout. Op 13 Mei het die seun uiteindelik sy ma vertel wat gebeur het. Sy is skool toe om die aanranding aan te meld en die polisie is ontbied. ŉ Saak van aanranding met die doel om ernstig te beseer is aanhangig gemaak. “Die agtjarige is hospitaal toe geneem waar daar bevestig is sy been is gebreek. Hy is in die hospitaal opgeneem,” sê Tselanyane. “Donderdag omstreeks 19:00 het die seun in die hospitaal gesterf. Die verdagte is in hegtenis geneem en aangekla van aanranding, waarna die saak later na moord verander is.” Die tiener is in sy ouers se sorg vrygelaat terwyl die voorlopige ondersoek gedoen word. Hy sal na verwagting vandag deur maatskaplike werkers assesseer word. Tselanyane sê afhangend van die maatskaplike werkers se assessering sal die seun of in ŉ jeugsentrum aangehou word of toegelaat word om in sy ouers se sorg te bly.